ΚΑΝΟΝΙΣΜΟΣ (ΕΟΚ) αριθ. 2335/92 ΤΟΥ ΣΥΜΒΟΥΛΙΟΥ της 7ης Αυγούστου 1992 σχετικά με την ανάληψη επείγουσας δράσης για την προμήθεια τροφίμων που προορίζονται για τους πληθυσμούς της Εσθονίας, της Λετονίας και της Λιθουανίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), και ιδίως το άρθρο 7 παράγραφος 5 και το άρθρο 8,

την πρόταση της Επιτροπής,

Εκτιμώντας:

ότι η αγορά ορισμένων γεωργικών προϊόντων μπορεί να παρουσιάσει καταστάσεις παραγωγής που καθιστούν δυνατή τη διάθεση αυτών των ιδίων προϊόντων με ειδικές συνθήκες-

ότι ο κανονισμός (ΕΟΚ) αριθ. 3861/91 (2) προβλέπει την ανάληψη μιας πρώτης επείγουσας δράσης για την προμήθεια τροφίμων που προορίζονται για τους πληθυσμούς της Εσθονίας, της Λετονίας και της Λιθουανίας-

ότι πρέπει να προβλεφθεί η διάθεση σιτηρών στους πληθυσμούς της Εσθονίας, της Λετονίας και της Λιθουανίας, προκειμένου να βελτιωθούν οι όροι εφοδιασμού του πληθυσμού αυτού και η διατήρηση του ζωικού κεφαλαίου των χωρών αυτών- ότι η Κοινότητα διαθέτει γεωργικά προϊόντα σε αποθέματα μετά από μέτρα παρέμβασης και ότι θα πρέπει να χρησιμοποιηθούν τα προϊόντα αυτά για την υλοποίηση της προαναφερόμενης δράσης-

ότι εμπίπτει στην αρμοδιότητα της Επιτροπής να καθορίσει τις λεπτομέρειες εφαρμογής της παρούσας δράσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με τους όρους που αναφέρονται στα επόμενα άρθρα, αναλαμβάνεται επείγουσα δράση για τη δωρεάν προμήθεια στους πληθυσμούς της Εσθονίας, της Λετονίας και της Λιθουανίας ορισμένων προϊόντων σιτηρών που θα καθοριστούν και τα οποία είναι διαθέσιμα μετά από μέτρα παρέμβασης.

Οι δαπάνες για τη δράση αυτή περιορίζονται σε 45 εκατομμύρια Ecu του προϋπολογισμού.

Άρθρο 2

1. Τα προϊόντα μπορούν να χορηγηθούν αυτούσια ή μετά από μεταποίηση.

2. Η δράση μπορεί επίσης να φορά τρόφιμα που λαμβάνονται στα πλαίσια εμπορικής συναλλαγής προϊόντων που προέρχονται από τα αποθέματα παρέμβασης με τρόφιμα που ανήκουν στην ίδια ομάδα προϊόντων.

3. Οι δαπάνες για την προμήθεια, συμπεριλαμβανομένης της μεταφοράς και ενδεχομένως της μεταποίησης, καθορίζονται με διαγωνισμό, ή για λόγους που οφείλονται στον επείγοντα χαρακτήρα της δράσης, με διαδικασία πευθείας ανάθεσης.

4. Οι δαπάνες πληρώνονται στους εμπορευόμενους για τις προμήθειες για τις οποίες έχει προσκομισθεί η απόδειξη ότι τα προϊόντα έφθασαν στο προβλεπόμενο στάδιο παράδοσης.

5. Τα προϊόντα που αποστέλλονται κατ' εφαρμογή του παρόντος κανονισμού δεν επωφελούνται των επιστροφών κατά την εξαγωγή και δεν υπάγονται στο καθεστώς των νομισματικών εξισωτικών ποσών.

Άρθρο 3

Οι λεπτομέρειες εφαρμογής του παρόντος κανονισμού θεσπίζονται από την Επιτροπή με διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75.

Άρθρο 4

Η Επιτροπή επιφορτίζεται με τον έλεγχο των εργασιών παράδοσης καθώς και με την εφαρμογή των κριτηρίων που ορίζονται κατά τη διανομή της ενίσχυσης στους πληθυσμούς.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 1992. Για το Συμβούλιο

Ο Πρόεδρος

N. LAMONT

(1) ΕΕ αριθ. L 281 της 1. 11. 1975, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1738/92 (ΕΕ αριθ. L 180 της 1. 7. 1992, σ. 1). (2) ΕΕ αριθ. L 362 της 31. 12. 1991, σ. 87.